Ολυμπιακή Αεροπλοΐα Πτήση 078

Στις 2 Μαΐου 1997, η Ολυμπιακή Αεροπλοΐα Πτήση 078 (Olympic Aviation Flight 078) ή Πτήση 078 Ολυμπιακής Αεροπλοΐας (Flight 078 Olympic Aviation), με αεροσκάφος τύπου Dornier 228-201 και σύμφωνα με τα λεγόμενα των χειριστών του Ντορνιέ, κατά τη διάρκεια της καθόδου του αεροσκάφους, δέχθηκε ισχυρό καθοδικό ρεύμα αέρα, με αποτέλεσμα οι τροχοί να ακουμπήσουν στο έδαφος λίγα μέτρα πριν από το διάδρομο προσγείωσης και να σπάσουν. Στη συνέχεια το αεροσκάφος σύρθηκε ακυβέρνητο για περίπου 170 μέτρα και ακινητοποιήθηκε σχεδόν κάθετα στο διάδρομο.

Η πτήση εκτελούσε προγραμματισμένη πτήση, με αναχώρηση από το Κρατικό Αερολιμένα Αθηνών «Ελληνικό» και τελικό προορισμό τη νήσο Πάρο.

Το αεροσκάφος καταστράφηκε ολοσχερώς.

Μόλις το ατύχημα έγινε γνωστό, (λίγο μετά της 17.22) η Ολυμπιακή Αεροπλοΐα απέστειλε ελικόπτερο στο αεροδρόμιο της Πάρου, με εμπειρογνώμονες, προκειμένου να διερευνήσουν τα αίτια αυτής της ανώμαλης προσγείωσης. Οι δυο χειριστές, τέθηκαν σε διαθεσιμότητα μέχρι το τέλος της έρευνας και τη σύνταξη του σχετικού πορίσματος. Σε περίπτωση που τους καταλογισθούν ευθύνες θα επανεξεταστεί η πτητική τους ικανότητα.

Το ατύχημα αυτό, ήταν το πρώτο που αφορά αεροσκάφος τύπου Dornier 228, στο αεροδρόμιο της Πάρου και αποτελεί την αφετηρία πολλών άλλων βλαβών που στη συνέχεια παρουσιάστηκαν σε αεροσκάφη του ίδιου τύπου της Ολυμπιακής Αεροπλοΐας. Συγκεκριμένα υπήρξε πλήθος περιστατικών ανώμαλων προσγειώσεων, το ίδιο έτος, λόγω βλάβης στο σύστημα προσγείωσης στη Μήλο στις 2, στην Τανάγρα στις 24 και στη Λέρο στις 29 του Σεπτέμβρη κάτι που αποδόθηκε σε αστοχία υλικού. Μάλιστα προς απάντηση των πολλών ματαιώσεων των πτήσεων αλλά και του θορύβου που δημιουργήθηκε στα ΜΜΕ γύρω από το θέμα, οι τεχνικοί της εταιρείας είχαν απευθύνει ανοιχτή επιστολή προς τον υπουργό Μεταφορών Αναστάσιο Μαντέλη, καταγγέλλοντας την έλλειψη ανταλλακτικών και τονίζοντας την μεγάλη πιθανότητα να καθηλωθούν τα αεροσκάφη στο έδαφος παρά τις υπεράνθρωπες προσπάθειές τους.

Εικόνες

Σημειώσεις 

Παραπομπές σημειώσεων

Παραπομπές

Πηγές
  ICAO Adrep Summary 3/98 (#25)

Αεροπορικά ατυχήματα και συμβάντα στην Ελλάδα
1997